La Bibia piemontèisa/Testament Neuv/Efesin/Efesin 6


Efesin

6 

Fieuj, scoté vòst pare e vòstra mare, coma ch'a veul Nosgnor, përchè lolì a l'é giust. Onora tò pare e toa mare: sto-sì a l'é 'l prim comandament compagnà da na promëssa. La promëssa a l'é: "Parèj it saras content e it vivras un bel pess an sla tèra".

E vojàutri pare anvelené nen l'ànima 'd vòstri fieuj: anleveje bin e mostreje coma ch'a farìa 'l Signor.

Servitor, scoté con reverensa e timor coj che, an ës mond, a son ij vòstri padron, con semplicità 'd cheur, tant coma tuti i l'oma da scoté 'l Crist, e nen mach për contenteje cand ch'av vardo, ma coma dij servitor dël Crist ch'a fan ëd tut cheur ël volèj 'd Nosgnor. Servije con piasì coma s'i servèisse 'l Signor e nen l'òm. Pensé che ognidun, ch'a sia servitor o padron, a 'rseivrà dal Signor l'arcompensa për ël bin ch'a l'avrà fàit.

E vojàutri ij padron, traté ij vòstri servitor ant l'istessa manera. Lassé da banda le mnasse. Pensé che tant lor coma vojàutri, i l'eve mach un padron ch'a fà gnun-a distinsion ëd përson-e.

Esortassion për la guèra spiritual 

Dël rest, car ij mè frej e seur, fortificheve ant ël Signor e an soa forsa poderosa. Arvestive dl'armadura che Nosgnor an dà për podèj fé front a la furbarìa dj'atach dël diav. Përchè an toca nen ëd combate contra 'd creature uman-e, ma contra le potense e j'autorità, contra ij dominator ëd cost mond ëd top, contra jë spìrit malegn ch'a-i son ant le region dël cel.

Buteve adòss, donca, l'armadura che Nosgnor an dà, parèj ch'i peusse arziste 'nt ij dì 'd gramissia e mantive ferm fin-a a la fin. Bogeve donca nen! Buteve ai fianch ël sënturon ëd la vrità, arvestive con la corassa dla giustissia. Avèj 'd caussadure adate për andé a nunsié l'Evangeli dla pas. Pijè dzortut lë scu dla fede ch'av fasa paré le flecie anfiamà dël Malegn. Buteve an sla testa l'elm ëd la salvëssa e ciapé la spa dlë Spìrit, ch'a l'é la paròla 'd Nosgnor.

Comsëssìa, elevé al Signor, ant lë Spìrit, vòstre preghiere, orassion e sùpliche; vijand con costansa e presentand vòstre intercession an favor ëd tut ël pòpol sant, e a an mè favor, përchè am sia dàit ëd parlé sèmper con franchëssa e con fiusa për fé conòsse 'l misteri dl'Evangeli dont i son n'ambassador carià 'd caden-e. Preghé ch'i peussa parlé francament, coma ch'as deuv.

Conclusion 

Ora, për ch'i conòsse 'dcò voi la situassion anté ch'i son e lòn ch'i faso, a sarà Tichico, nòstr frel amà e ministr fedel dël Signor, ch'av farà savèj tut. I l'hai mandav-lo a pòsta pròpi përchè i l'abie 'd neuve da nojàutri e ch'ij vòstri cheur a na sio confortà.

Che la pas a sia con la fradlansa, amor e fede da part ëd Dé, ël Pare, e 'd Gesù Crist, ël Signor. Che la grassia a sia con tuti coj ch'a veulo bin a Gesù Crist, nòstr Signor inmortal. Amen.

Nòte 

Bibia
Testament Neuv
Efesin